Úrad vlády SR						 Na rokovanie vlády SR
Sekcia hospodárskej politiky					 dňa 15.5.2002
									 k číslu: 3550/2002
									 k bodu: 15

Stanovisko

k Analýze vývoja malého a stredného podnikania a návrh na zmeny v systéme podpory malého a stredného podnikania

I.

	Analýzu predkladá minister hospodárstva na základe uznesenia vlády číslo 1154/2001. Obsahuje návrh uznesenia, predkladaciu správu, analýzu, prílohy, vyhodnotenie pripomienkového konania a návrh komuniké.

	Materiál informuje o stave malého a stredného podnikania (MSP) v roku 2001, uvádza prehľad jeho najdôležitejších problémov, pojednáva o návrhu na zmeny v systéme podpory MSP a o novom systéme podpory MSP, zlepšení podnikateľského prostredia, reforme v oblasti podporných programov a zlepšení systému informácií o MSP.

	V prílohovej časti je podrobnejšie pojednané o najdôležitejších problémoch  súčasného systému podpory MSP  a efektívnosti jeho inštitucionálneho rámca.

II.

	Materiál bol v rámci pripomienkového konania predložený 32 subjektom. Uplatnené pripomienky boli akceptované, alebo  vysvetlené. Zásadná pripomienka  MVRR SR bola vzájomným prerokovaním vyriešená.

III.

	Hospodárska rada vlády SR prerokovala predloženú analýzu, spolu s "Analýzou stavu podnikateľského prostredia v SR", v októbri 2001. Odporučila predkladateľovi:
- využiť medzirezortné pripomienkové konanie na odstránenie vecných nepresností,
- oba dokumenty pred predložením na rokovanie vlády formálne usporiadať tak, aby zodpovedali Smernici na prípravu a predkladanie materiálov na rokovanie vlády SR,
- predložené analýzy považovať za východiskovú bázu pre vyhodnotenie opatrení obsiahnutých v návrhu na zlepšenie právneho a regulačného rámca na podporu podnikania a investícií (uznesenie vlády 703/2000); tieto opatrenia doplniť o prípadné ďalšie, ktoré vyplynuli z predložených analýz.

	Vláde je na prerokovanie predložený len jeden z uvedených materiálov. V jeho predkladacej správe sa konštatuje, že závery hospodárskej rady boli zohľadnené.

	V uplynulom období vláda SR prijala viacero uznesení, ktorými vyjadrila úsilie vytvárať priaznivé podmienky na rozvoj MSP. Predkladaný materiál by mal svojimi výstupmi predstavovať príspevok k dynamizácii tohto úsilia.

	Konštatovania analýzy charakterizujúce stav, problémy a námety na riešenia nie sú však premietnuté do jednoznačných záverov a návrhov konkrétnych úloh, ktoré by tvorili základ pre programový postup koordinovaného riešenia žiadúcich zmien v systéme podpory MSP v ďalšom období, čo bolo cieľom predkladaného materiálu a čo by prispelo k spresňovaniu štátnej  politiky podpory MSP.

Z hľadiska vyššie uvedených pripomienok možno konštatovať, že návrh uznesenia vlády sa zaoberá len parciálnymi časťami problému podpory MSP. Z tohto hľadiska návrh úlohy v bode B.4. (uplatniť návrhy na zmeny v politike podpory MSP v novom materiáli, ktorého názov signalizuje iné zameranie) a z hľadiska skutočnosti, že vypracovanie predkladanej analýzy si MH SR programovalo už v Pláne práce vlády SR na rok 2001 (marec 2001) možno konštatovať, že navrhované uznesenie predstavuje istý časový posun v riešení skvalitnenia a zefektívnenia systému štátnej podpory MSP.

Odporúčame preto vláde uvážiť, či idey obsiahnuté v predloženej analýze by nebolo vhodné (do 30.6.2002) dopracovať o konzistentný návrh  úloh a opatrení, ktorý by bol základom systémového riešenia konštatovaných problémov a odporúčaní vyjadrených v jednotlivých častiach  analýzy a orientoval by systém k zvýšeniu efektívnosti a transparentnosti  štátnej podpory MSP.

Odporúčame vláde rozhodnúť o predloženom materiáli s prihliadnutím na vyššie uvedený návrh.

Bratislava 13.5.2002